Месяца июля в 31-й день
ПРЕПОДОБНОМУЧЕНИКА СЕРГИЯ (ШЕИНА) 
И МУЧЕНИКОВ ЮРИЯ НОВИЦКАГО И ИОАННА КОВШАРОВА, ВКУПЕ СО СВЯЩЕННОМУЧЕНИКОМ ВЕНИАМИНОМ, МИТРОПОЛИТОМ ПЕТРОГРАДСКИМ, ПОСТРАДАВШИХ

Тропарь, глас 1:
Божию Закону добре последовавше,/ ближним усердно послужили есте/ и святителю Вениамину сподвижницы вернии явившеся,/ узы, суд неправедный и смерть вкупе с ним претерпели есте,/ отче богомудре Сергие,/ Юрие славный и Иоанне честный,/ молите Всеблагаго Бога// Церкви и Отечеству нашему даровати велию милость.

Кондак, глас 6:
Яко древнии мученицы, на Единаго Праведнаго Судию взирающе,/ пред беззаконными правду Божию глаголали есте,/ и веры православныя благомощие показавше,/ страданьми за Христа чада церковная укрепили есте,/ новомученицы Петроградстии Сергие, Юрие и Иоанне,// теплии предстателие о почитающих вас.

Молитва
О святии славнии новомученицы Христовы Сергие, Юрие и Иоанне, града Петрова похвало и Церкве Русския радование!
Вы во дни гонений судилище беззаконное мужественне претерпели есте и кончины мученическия со святым архипастырем вашим Вениамином сподобившеся, во Царствии Небеснем со Ангелы и всеми святыми ныне ликовствуете.
Сего ради к вам яко правды Божия ревнителем и правоведцем[footnoteRef:1] богомудрым усердно взываем: молите Господа, да умножит милости Своя ко Отечеству нашему и утвердит в нем непоколебиму святую Свою Церковь; правителем нашим и всем иже во власти суть да подаст мудрость и силу, дух совета и разума ко благу народа нашего; судиям страх Божий, суд праведный и безкорыстие; обидимым заступление; оклеветаемым оправдание и всем людем вся ко временней и вечней жизни полезная.  [1:  Прмч. Сергий (Шеин) ‒ выпускник Училища правоведения, бывший член Государственной думы. В 1920 году принял монашество, стал архимандритом и настоятелем Троицкого подворья в Петрограде. Мч. Юрий Новицкий ‒ профессор права, общественный деятель. Мч. Иоанн Ковшаров — юрист, адвокат, юрисконсульт Александро-Невской лавры.] 

Наипаче же укрепите нас в вере православней и любви нелицемерней, наставите нас всегда творити волю Божию и хранити заповеди Его, да мирное зде поживем житие и сподобимся добрый ответ дати на Страшнем Судищи Христове и купно с вами прославляти Отца и Сына и Святаго Духа во веки веков. Аминь.
